ΠΡΟΣΧΕΔΙΟ ΔΙΟΡΘΩΤΙΚΟΥ ΠΡΟΫΠΟΛΟΓΙΣΜΟΥ αριθ 5 ΤΟΥ ΠΡΟΫΠΟΛΟΓΙΣΜΟΥ 2004 - ΓΕΝΙΚΗ ΚΑΤΑΣΤΑΣΗ ΕΣΟΔΩΝ - ΚΑΤΑΣΤΑΣΗ ΕΣΟΔΩΝ ΚΑΙ ΔΑΠΑΝΩΝ ΑΝΑ ΤΜΗΜΑ - Τμήμα ΙΙΙ - Επιτροπή

(υποβλήθηκε από την Επιτροπή)

Έχοντας υπόψη:

- τη συνθήκη για την ίδρυση της Ευρωπαϊκής Κοινότητας, και ιδίως το άρθρο 272,

- τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 177,

- τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων [1], και ιδίως το άρθρο 37,

[1] ΕΕ L 248 της 16.9.2002, σ. 1.

Η Ευρωπαϊκή Επιτροπή διαβιβάζει στην αρμόδια για τον προϋπολογισμό αρχή το προσχέδιο διορθωτικού προϋπολογισμού αριθ. 5/2004 για τους λόγους που αναφέρονται στην αιτιολογική έκθεση.

ΑΙΤΙΟΛΟΓΙΚΗ ΕΚΘΕΣΗ

Την 1η Οκτωβρίου 2003, στις 10 Νοεμβρίου 2003 και στις 26 Ιανουαρίου 2004, η Επιτροπή δέχθηκε αιτήσεις από την Ισπανία, τη Μάλτα και τη Γαλλία για να κινητοποιήσει το Ταμείο Αλληλεγγύης της ΕΕ. Οι υπηρεσίες της Επιτροπής διενήργησαν διεξοδική εξέταση των αιτήσεων σύμφωνα με τον κανονισμό ΕΚ αριθ. 2012/2002 [2] και ιδίως τα άρθρα 2, 3 και 4.

[2] Κανονισμός του Συμβουλίου (ΕΚ) αριθ. 2012/2002 της 11ης Νοεμβρίου 2002 για την ίδρυση του Ταμείου Αλληλεγγύης της Ευρωπαϊκής Ένωσης, ΕΕ L 311 της 14.11.2002, σ. 3.

Οι αιτήσεις της Γαλλίας και της Ισπανίας δεν ανταποκρίνονται στο κριτήριο της «μείζονος καταστροφής», καθώς οι εκτιμούμενες καταστροφές παραμένουν κάτω από το κατώτατο όριο των 3 δισεκατ. ευρώ σε τιμές 2002 που εφαρμόζονται και για τις δύο αυτές χώρες (και για τις δύο χώρες, το 0,6% του ΑΕΕ τους υπερβαίνει τα 3 δισεκατ. ευρώ, δεδομένου ότι επιλέγεται το χαμηλότερο από αυτά τα δύο ποσά). Έτσι, η αίτηση της Γαλλίας εξετάστηκε με βάση τις διατάξεις του άρθρου 2 παράγραφος 2 τελευταίο εδάφιο του κανονισμού ΤΑΕΕ που προβλέπει την έκτακτη κινητοποίηση του Ταμείου Αλληλεγγύης εάν πληρούνται ορισμένα κριτήρια («έκτακτη περιφερειακή καταστροφή»). Η ισπανική αίτηση, όπως έγινε δεκτή στην αναθεωρημένη της μορφή στις 14 Νοεμβρίου, εξετάστηκε με βάση το κριτήριο για τα «γειτονικά κράτη» που προβλέπεται στο άρθρο 2 παράγραφος 2 δεύτερο εδάφιο.

Αντίθετα, η αίτηση της Μάλτας ανταποκρίνεται πλήρως στο κριτήριο της μείζονος φυσικής καταστροφής και, επομένως, εντάσσεται στο πλαίσιο του βασικού στόχου του Ταμείου Αλληλεγγύης.

Τα σημαντικότερα στοιχεία των εκτιμήσεων μπορούν να συνοψιστούν ως εξής:

Ισπανία - Δασικές Πυρκαγιές

Την 1η Οκτωβρίου 2003, οι ισπανικές αρχές διαβίβασαν στην Επιτροπή ορισμένες γενικές πληροφορίες σχετικά με τις δασικές πυρκαγιές που έπληξαν την Ισπανία κατά τη διάρκεια του καλοκαιριού. Οι πληροφορίες αυτές ήταν συνέχεια μιας πρώτης επιστολής, η οποία ελήφθη στις 22 Σεπτεμβρίου, και θεωρήθηκαν ως απαραίτητο αποδεικτικό στοιχείο ως προς την εγκυρότητα της υποβληθείσας αίτησης.

Μετά από την επιστολή της Επιτροπής με την οποία ενημερώθηκαν οι ισπανικές αρχές ότι το κριτήριο της «τεράστιας καταστροφής σε μια περιοχή» δεν μπορούσε να εφαρμοστεί λόγω της γεωγραφικής διασποράς των πυρκαγιών που αφορούσαν την πρώτη αίτηση, στις 14 Νοεμβρίου υποβλήθηκε αναθεωρημένη αίτηση. Η αίτηση αυτή περιοριζόταν στις πυρκαγιές των γειτονικών περιοχών της Πορτογαλίας (πυρκαγιές που έπληξαν κυρίως τα δυτικά της Εστρεμαδούρας καθώς και μια πυρκαγιά στην Ανδαλουσία και μια άλλη στην Καστίλια Λεόν. Στις 29 Ιανουαρίου 2004, διαβιβάστηκαν και άλλες συμπληρωματικές πληροφορίες. Η Επιτροπή εξέτασε την αίτηση βάσει του κριτηρίου της «γειτονικής χώρας» που προβλέπεται στο άρθρο 2 παράγραφος 2 του κανονισμού 2012/2002. Τα σημεία που πρέπει να ληφθούν υπόψη είναι τα εξής:

1. Η ημερομηνία έναρξης των καταστροφών ήταν η 1η Αυγούστου 2003. Η αίτηση υποβλήθηκε εντός της προβλεπόμενης προθεσμίας των 10 εβδομάδων. Οι καταστροφές ήταν φυσικής προέλευσης και, κατά συνέπεια, εμπίπτουν στο κύριο πεδίο εφαρμογής του Ταμείου Αλληλεγγύης.

2. Οι ισπανικές περιοχές που συνορεύουν με την Πορτογαλία επλήγησαν από παρόμοιες μετεωρολογικές συνθήκες οι οποίες οδήγησαν σε τεράστιες καταστροφές στην Πορτογαλία, συγκεκριμένα πολύ υψηλές θερμοκρασίες και χαμηλή ατμοσφαιρική υγρασία. Οι συνθήκες αυτές οδήγησαν σε πολλές δασικές πυρκαγιές στις περιοχές αυτές. Το κριτήριο που δίνει τη δυνατότητα να επωφεληθεί μια χώρα κατ'εξαίρεση από το Ταμείο βάσει του άρθρου 2 παράγραφος 2, δεύτερο εδάφιο του κανονισμού αριθ. 2012/2002, σύμφωνα με το οποίο ένα γειτονικό κράτος μέλος πρέπει να έχει πληγεί από «την ίδια καταστροφή», κρίθηκε ότι καλυπτόταν μόνο από μια από τις πυρκαγιές αυτές, γνωστής ως "foco de Valencia de Alcαntara". Η πυρκαγιά αυτή έπληξε 19.289 εκτάρια δασικής γης και κατέστρεψε πολύτιμα είδη δένδρων και οικολογικά πολύ ευαίσθητες πτυχές της πανίδας και της χλωρίδας.

3. Σύμφωνα με τις ισπανικές αρχές, οι άμεσες ζημίες ανέρχονται σε 51,042 εκατ. ευρώ. Ωστόσο, στον αριθμό αυτό συμπεριλαμβάνεται το ποσό των 3,553 εκατ. ευρώ για απώλειες εισοδήματος, το οποίο δεν μπορεί να ληφθεί υπόψη. Από την άλλη πλευρά, πρέπει να συμπληρωθεί το ποσό των 5,742 εκατ. ευρώ για δαπάνες άμεσων παρεμβάσεων. Επομένως, το ποσό των άμεσων ζημιών εκτιμάται συνολικά σε 53,231 εκατ. ευρώ.

4. Οι επιλέξιμες δαπάνες για τις επείγουσες ενέργειες πρώτης ανάγκης σύμφωνα με το άρθρο 3 παράγραφος 2 του κανονισμού 2012/2002 εκτιμώνται σε 29,206 εκατ. ευρώ και κατανέμονται ανά τύπο ενέργειας.

5. Κατά γενικό κανόνα, είναι διαθέσιμη η χρηματοδότηση από τα προγράμματα των διαρθρωτικών ταμείων που καλύπτουν την Ισπανία. Η Ισπανία προτίθεται να διαθέσει 716.700 ευρώ από τις πιστώσεις των διαρθρωτικών ταμείων (ΕΓΤΠΕ και ΕΚΤ) για ενέργειες που αφορούν πυρκαγιές.

6. Σύμφωνα με τις ισπανικές αρχές, οι ζημίες που προκλήθηκαν σε ιδιωτικές επιχειρήσεις, οι οποίες ανέρχονται σε 902.000 ευρώ, ήταν ασφαλιστέες. Ωστόσο, δεν υπάρχει ασφαλιστική κάλυψη για τις επιλέξιμες ενέργειες που αναφέρονται στο σημείο 4.

Για τους λόγους αυτούς, προτείνεται να γίνει εν μέρει δεκτή η αίτηση της Ισπανίας με βάση το κριτήριο της «γειτονικής χώρας» και να κινητοποιηθεί το Ταμείο Αλληλεγγύης.

Μάλτα - Θύελλες και πλημμύρες

Στις 10 Νοεμβρίου 2003, οι αρχές της Μάλτας υπέβαλαν αίτηση στην Επιτροπή για την κινητοποίηση του Ταμείου Αλληλεγγύης με σκοπό τη συνεισφορά στη χρηματοδότηση των μέτρων επείγουσας ανάγκης μετά τις καταστροφές που προκλήθηκαν από την μεγάλη καταιγίδα και τις πλημμύρες που έπληξαν το νησί στις 15 Σεπτεμβρίου 2003. Τα σημεία που πρέπει να ληφθούν υπόψη είναι τα εξής:

1. Βάσει του άρθρου 2 παράγραφος 1 του κανονισμού 2012/2002, η Μάλτα, ως χώρα της οποίας η προσχώρηση βρίσκεται στο στάδιο των διαπραγματεύσεων, έχει το δικαίωμα να υποβάλει αίτηση συνδρομής στο πλαίσιο του Ταμείου Αλληλεγγύης.

2 Η αίτηση υποβλήθηκε εντός της προβλεπόμενης προθεσμίας των 10 εβδομάδων μετά την πρώτη ζημία που σημειώθηκε στις 15 Σεπτεμβρίου 2003.

3. Οι καταστροφές είναι φυσικής προέλευσης και η συνολική άμεση ζημία εκτιμάται σε 30,172 εκατ. ευρώ, δηλαδή πάνω από το 0,6% του ΑΕΕ της Μάλτας (24,26 εκατ. ευρώ). Επομένως, πρόκειται για μείζονες φυσικές καταστροφές οι οποίες εμπίπτουν στο κύριο πεδίο εφαρμογής του Ταμείου Αλληλεγγύης.

4. Οι θύελλες και πλημμύρες προκάλεσαν σημαντικές διαταραχές στην οικονομική δραστηριότητα. συμπεριλαμβανομένων των εγκαταστάσεων θαλάσσιας ιχθυοκαλλιέργειας, και ζημίες στις υποδομές και το φυσικό περιβάλλον στα νησιά Μάλτα και Gozo.

5. Οι επιλέξιμες δαπάνες για τις επείγουσες ενέργειες πρώτης ανάγκης σύμφωνα με το άρθρο 3 παράγραφος 2 του κανονισμού 2012/2002 εκτιμώνται σε 11,270 εκατ. ευρώ και κατανέμονται ανά τύπο ενέργειας. Οι αρχές της Μάλτας επιβεβαίωσαν ότι οι δαπάνες αυτές αφορούν παρεμβάσεις που έγιναν στη Μάλτα.

6. Μόλις ολοκληρωθεί η διαδικασία κύρωσης της προσχώρησης, η Μάλτα θα μπορεί να επωφελείται γενικά από τις ενισχύσεις στο πλαίσιο των διαρθρωτικών ταμείων και του Ταμείου Συνοχής, από την 1η Ιανουαρίου 2004, για τις παρεμβάσεις που συνδέονται με καταστροφές. Ωστόσο, τα ακριβή ποσά δεν έχουν ακόμη προσδιοριστεί.

7. Σύμφωνα με τις αρχές της Μάλτας, δεν υπάρχει ασφαλιστική κάλυψη για τις επιλέξιμες ενέργειες που αναφέρονται στο παραπάνω σημείο 4. Θα χορηγηθεί μερική αποζημίωση για τις καταστροφές ιδιωτικής φύσης (κανένα αριθμητικό στοιχείο δεν κοινοποιήθηκε μέχρι το στάδιο αυτό).

Για τους λόγους αυτούς, προτείνεται να γίνει εν μέρει δεκτή η αίτηση της Μάλτας με βάση το κριτήριο της «μείζονος καταστροφής» και να κινητοποιηθεί το Ταμείο Αλληλεγγύης.

Πλημμύρες στη Νότια Γαλλία

Στις 26 Ιανουαρίου 2004, οι γαλλικές αρχές υπέβαλαν αίτηση στην Επιτροπή για την κινητοποίηση του Ταμείου Αλληλεγγύης με σκοπό τη συνεισφορά στη χρηματοδότηση των μέτρων επείγουσας ανάγκης μετά τις καταστροφές που προκλήθηκαν από τις ισχυρές πλημμύρες στη νοτιότερη περιοχή της κοιλάδας του Ροδανού. Τα σημεία που πρέπει να ληφθούν υπόψη είναι τα εξής:

1. Η αίτηση υποβλήθηκε εντός της προβλεπόμενης προθεσμίας των 10 εβδομάδων μετά την πρώτη ζημία που σημειώθηκε την 1η Δεκεμβρίου 2003.

2. Οι καταστροφές ήταν φυσικής προέλευσης και κατά συνέπεια εμπίπτουν στο κύριο πεδίο εφαρμογής του Ταμείου Αλληλεγγύης.

3. Οι άμεσες ζημίες εκτιμώνται σε 785 εκατ. ευρώ από τα οποία το 21% (162 εκατ. ευρώ) έχουν δημόσιο χαρακτήρα.

4. Οι πλημμύρες προκάλεσαν σοβαρές ζημίες σε ιδιωτικές περιουσίες, συγκεκριμένα σε περίπου 8.400 σπίτια ή διαμερίσματα. Οι ιδιωτικές επιχειρήσεις επλήγησαν ιδιαίτερα σκληρά (καθώς και το σύνολο της βιομηχανικής ζώνης της Arles). Μόνο και μόνο στην περιοχή της Arles επλήγησαν 700 επιχειρήσεις και, μέχρι τα μέσα Ιανουαρίου 2004, περίπου 2.500 εργαζόμενοι βρίσκονται ακόμη σε τεχνική ανεργία. Οι δημόσιες υποδομές υπέστησαν σοβαρές ζημίες στους τομείς των μεταφορών (περίπου 200 δρόμοι κόπηκαν, συμπεριλαμβανομένων αυτοκινητόδρομων και εθνικών οδών), της παροχής ηλεκτρικού ρεύματος και πόσιμου ύδατος, των τηλεφωνικών δικτύων και των σχολείων.

5. Η περιφέρεια που υπέστη την καταστροφή προσδιορίστηκε ως μια συνεκτική εδαφική ενότητα 53 δήμων και κοινοτήτων (ατομικά προσδιορισμένων) κατά μήκος του ποταμού Ροδανού σε τρία γεωγραφικά διαμερίσματα: Le Gard, Vaucluse και Bouches du Rhone. Αυτές οι 53 κοινότητες στις οποίες αναφέρεται η αίτηση έχουν μόνιμο συνολικό πληθυσμό 295.000 κατοίκων. Πρόκειται για τις κοινότητες που επλήγησαν περισσότερο από τις πλημμύρες από το σύνολο των σχετικών 24 γαλλικών διαμερισμάτων. Σύμφωνα με τις γαλλικές αρχές, το 66% του πληθυσμού αυτού πλήττεται άμεσα για διάφορους λόγους που συχνά διασταυρώνονται (π.χ. 35.000 άτομα εκκενώθηκαν, 150.000 άτομα βρέθηκαν χωρίς πόσιμο νερό, 30.000 άτομα χωρίς ηλεκτρικό, 45.000 περιπτώσεις ζημιών σε ιδιωτικές περιουσίες, προσωρινή στέγαση για 716 οικογένειες (περίπου 2.500 άτομα) σε προσωρινές δημόσιες κατοικίες, κ.λπ.).

6. Οι σοβαρές ζημίες που υπέστησαν οι επιχειρήσεις, κυρίως η σχεδόν πλήρης καταστροφή των δύο σημαντικότερων βιομηχανικών κέντρων της περιφέρειας (Arles και Gard Rhodanien) αναμένεται να έχουν επιπτώσεις που θα έχουν τη μεγαλύτερη διάρκεια στον οικονομικό τομέα. Μια από τις ενδεχόμενες επιπτώσεις θα είναι ή μπορεί να είναι η οριστική απώλεια περίπου 4.000 θέσεων απασχόλησης. Επίσης, αναμένεται ότι ορισμένες επιχειρήσεις θα μετακομίσουν σε άλλες περιοχές. Στην περιοχή Camargue, οι ζημίες στα ξενοδοχεία, στα κέντρα διακοπών, κ.λπ. θα έχουν αρνητικές επιπτώσεις στον τουρισμό. Στο γεωργικό τομέα, οι ζημίες δεν οφείλονται μόνο στην απώλεια γαιών και συγκομιδών (2003 και 2004) αλλά και στην επισκευή των αρδευτικών συστημάτων που μπορεί να διαρκέσει μέχρι πέντε έτη. Δεδομένου ότι η περιφέρεια που επλήγηκε ήταν ήδη ευαίσθητη από οικονομικής πλευράς πριν από τις πλημμύρες - με ποσοστό ανεργίας 3 εκατοστιαίες μονάδες πάνω από τον εθνικό μέσο όρο - η καταστροφή θα έχει και άλλες αρνητικές επιπτώσεις στην κοινωνική και οικονομική σταθερότητα της περιφέρειας.

7. Με βάση τα αποδεικτικά στοιχεία που υποβλήθηκαν, η Επιτροπή καταλήγει στο συμπέρασμα ότι οι συνθήκες διαβίωσης για ένα σημαντικό μέρος του ενλόγω πληθυσμού θα συνεχίσουν να υφίστανται για αρκετό καιρό τις αρνητικές επιπτώσεις ορισμένων παραγόντων, όπως είναι η τεχνική ανεργία, η προσωρινή στέγαση και οι εισοδηματικές απώλειες (κυρίως στον γεωργικό και στον τουριστικό τομέα).

Επίσης, πρέπει να ληφθεί υπόψη ότι ορισμένα μέρη αυτής της περιφέρειας είχαν ήδη πληγεί από τις πλημμύρες του 2002 και από τις δασικές πυρκαγιές του 2003, τα αποτελέσματα των οποίων είναι ακόμη αισθητά και προστίθενται στη δύσκολη κατάσταση της περιφέρειας.

8. Η πληγείσα περιφέρεια δεν μπορεί να χαρακτηριστεί ως "απομακρυσμένη και απομονωμένη". Ωστόσο, οι γαλλικές αρχές υπέβαλαν πειστικά επιχειρήματα για να αποδείξουν την ιδιαίτερη σοβαρότητα της καταστροφής και των κοινωνικών και οικονομικών της επιπτώσεων. Επομένως, η παρέμβαση του Ταμείου Αλληλεγγύης φαίνεται δικαιολογημένη.

9. Οι επιλέξιμες δαπάνες για τις επείγουσες ενέργειες πρώτης ανάγκης σύμφωνα με το άρθρο 3 παράγραφος 2 του κανονισμού 2012/2002 εκτιμώνται σε 131,6 εκατ. ευρώ και κατανέμονται ανά κατηγορία του κανονισμού. Οι ενέργειες αφορούν κυρίως τα μέτρα επείγουσας ανάγκης για την αποκατάσταση της λειτουργίας των βασικών μέσων υποδομής και των υπηρεσιών δημόσιας ωφελείας καθώς και μέτρα άμεσης προστασίας σε περίπτωση επανάληψης τέτοιου είδους καταστροφής.

10. Η πληγείσα περιφέρεια είναι εν μέρει επιλέξιμη στο πλαίσιο του στόχου 2. Τα υφιστάμενα προγράμματα προβλέπουν ήδη μέτρα που δίνουν τη δυνατότητα παρέμβασης σε περίπτωση καταστροφής και θα χρησιμεύσουν τώρα για την αποκατάσταση των ζημιών που προκλήθηκαν από τις πλημμύρες και για τη λήψη προληπτικών μέτρων σε περίπτωση μελλοντικών πλημμυρών. Στο πλαίσιο του προγράμματος για τη Provence-Alpes-Cτte d'Azur μπορούν να κινητοποιηθούν για τον σκοπό αυτό περίπου 8,6 εκατ. ευρώ, ενώ στην περιφέρεια Languedoc-Roussillon μπορούν να διατεθούν περίπου 5 εκατ. ευρώ από τα κονδύλια του ΕΤΠΑ και του ΕΓΤΠΕ. Οι αρμόδιες επιτροπές προγραμμάτων έχουν ακόμη να λάβουν συγκεκριμένες αποφάσεις για το θέμα αυτό.

11. Οι επιλέξιμες ζημίες που αναφέρονται στο σημείο 9 παραπάνω δεν είναι ασφαλιστέες.

Για τους λόγους αυτούς, προτείνεται να γίνει δεκτή η αίτηση της Γαλλίας με βάση το κριτήριο της «έκτακτης περιφερειακής καταστροφής» και να κινητοποιηθεί το Ταμείο Αλληλεγγύης.

Χρηματοδότηση

Ο συνολικός διαθέσιμος προϋπολογισμός για το Ταμείο Αλληλεγγύης ανέρχεται σε 1 δισεκατ. ευρώ (βλ. άρθρο 4 παράγραφος 2 του κανονισμού ΕΚ αριθ. 2012/2002). Το 2003, η αρμόδια για τον προϋπολογισμό αρχή χορήγησε το συνολικό ποσό των 104,789 εκατ. ευρώ. Για το 2004, είναι ακόμη διαθέσιμος ο πλήρης προϋπολογισμός. Σύμφωνα με τη γνώμη της Επιτροπής, οι ενισχύσεις που χορηγούνται βάσει του κριτηρίου «γειτονική χώρα» πρέπει να λαμβάνονται υπόψη στην ετήσια συνολική χορήγηση που διατίθεται στο Ταμείο και όχι στη χορήγηση 7,5% που προορίζεται για τις «έκτακτες περιφερειακές καταστροφές».

Δεδομένου ότι η αλληλεγγύη ήταν ο κύριος λόγος για τη δημιουργία του Ταμείου, η Επιτροπή είναι της άποψης ότι η βοήθεια από το Ταμείο πρέπει να έχει προοδευτικό χαρακτήρα. Με άλλα λόγια, το μέρος της ζημίας που υπερβαίνει το όριο για μείζονες καταστροφές (0,6% του ΑΕΕ ή 3 δισεκατ. ευρώ, οποιοδήποτε και αν είναι το χαμηλότερο ποσό) θα μπορούσε να προκαλέσει υψηλότερη ένταση ενίσχυσης σε σχέση με το μέρος της ζημίας που δεν υπερβαίνει το ανώτατο όριο. Το ποσοστό που εφαρμοζόταν στο παρελθόν για τον ορισμό των πιστώσεων για μείζονες καταστροφές ανέρχεται στο 2,5% της συνολικής άμεσης ζημίας κάτω του ορίου και 6% για τη ζημία άνω του ορίου. Η Επιτροπή προτείνει στην περίπτωση αυτή την εφαρμογή των ίδιων ποσοστών.

Οι ενισχύσεις που προτείνονται από τη Επιτροπή στο πλαίσιο του Ταμείου βασίζονται στις πληροφορίες που παρασχέθηκαν από τους αιτούντες.

Για το λόγο αυτό, η Επιτροπή προτείνει τη χορήγηση των εξής ποσών:

(σε εκατ. ευρώ)

>ΘΕΣΗ ΠIΝΑΚΑ>

Μόλις καταβληθούν τα ποσά της αποζημίωσης, το 25% του Ταμείου Αλληλεγγύης της Ευρωπαϊκής Ένωσης θα παραμείνει διαθέσιμο για το τελευταίο τρίμηνο του έτους.

Οι απαραίτητες πιστώσεις πληρωμών θα καταστούν διαθέσιμες με μεταφορά πιστώσεων από άλλα κονδύλια του προϋπολογισμού, τα οποία θα προτείνει εγκαίρως η Επιτροπή στην αρμόδια για τον προϋπολογισμό αρχή.

ΣΥΝΟΠΤΙΚΟΣ ΠΙΝΑΚΑΣ ΑΝΑ ΤΟΜΕΑ ΤΩΝ ΔΗΜΟΣΙΟΝΟΜΙΚΩΝ ΠΡΟΟΠΤΙΚΩΝ

>ΘΕΣΗ ΠIΝΑΚΑ>

* Ο ΔΠ 4/2004 δεν έχει δημοσιονομικές επιπτώσεις

ΚΑΤΑΣΤΑΣΗ ΕΣΟΔΩΝ ΚΑΙ ΔΑΠΑΝΩΝ ΑΝΑ ΤΟΜΕΑ

Τμήμα III - Επιτροπή

>ΘΕΣΗ ΠIΝΑΚΑ>

ΚΕΦΑΛΑΙΟ 13 06 -- Ταμείο Αλληλεγγύης της Ευρωπαϊκής Κοινότητας

Άρθρο 13 06 01 -- Ταμείο Αλληλεγγύης της Ευρωπαϊκής Κοινότητας - Κράτη μέλη

>ΘΕΣΗ ΠIΝΑΚΑ>

Το παρόν άρθρο προορίζεται για την κάλυψη των πιστώσεων που προκύπτουν από την κινητοποίηση του ΤΑΕΕ στα κράτη μέλη της ΕΕ.

Άρθρο 13 06 02 -- Ταμείο Αλληλεγγύης της Ευρωπαϊκής Ένωσης - Κράτη των οποίων η προσχώρηση βρίσκεται υπό διαπραγμάτευση

>ΘΕΣΗ ΠIΝΑΚΑ>

Το παρόν άρθρο προορίζεται για την κάλυψη των πιστώσεων που προκύπτουν από την κινητοποίηση του Ταμείου Αλληλεγγύης της Ευρωπαϊκής Ένωσης για χώρες που είναι επιλέξιμες για ενίσχυση εκ μέρους του Ταμείου βάσει του καθεστώτος τους ως χώρες σε προενταξιακό στάδιο.